S-795/2013

Mál þetta, sem þingfest var 31. október sl. og dómtekið sama dag, var höfðað með ákæru lögreglustjórans á Suðurnesjum, dagsettri 16. september 2013, á hendur A-kk-þgf Þ-kk-þgf Þ-kk-þgf, kt. 000000-0000, Grænlandsleið 9, 113, Reykjavík,

„fyrir fíkniefnalagabrot, með því að hafa sunnudaginn 15. janúar 2012, flutt til landsins samtals 136,81 g af kókaíni, sem unnt er að framleiða um 373 g af kókaíni úr, er ákærði faldi í líkama sínum, til söludreifingar í ágóðaskyni hér á landi.

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985, og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

Þess er krafist að ákærði verði dæmdur til refsingar og til greiðslu alls sakarkostnaðar og að gerð verði upptæk framangreind 136,81 g af kókaíni samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001, sbr. reglugerð nr. 848/2002.“

Ákærði kom fyrir dóminn við þingfestingu málsins ásamt skipuðum verjanda sínum og játaði brot sitt fyrir dóminum. Krafðist ákærði vægustu refsingar sem lög leyfa og þess að gæsluvarðhald, sem hann hefur sætt frá 16. janúar til 23. janúar 2012, komi til frádráttar að fullri dagatölu. Kvaðst hann hafa verið burðardýr og farið í ferð þessa til að fjármagna fíkniefnaskuldir sínar.

Farið var með málið samkvæmt ákvæðum 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Játning ákærða er í samræmi við önnur gögn málsins. Verður ákærði sakfelldur fyrir þá háttsemi sem lýst er í ákæru en brot hans er í ákæru rétt fært til refsiákvæða. Ákærði hefur með háttsemi sinni unnið sér til refsingar. Verður ákærða því gerð refsing fyrir brot það sem hann hefur verið sakfelldur fyrir nú.

Samkvæmt sakavottorði sem liggur frammi í málinu var ákærða gerð refsing 6. september 2011 fyrir brot gegn lögum um ávana- og fíkniefni. Hefur það brot ítrekunaráhrif við ákvörðun refsingar nú.

Í matsgerð sem liggur fyrir í málinu, frá 5. júlí 2012, segir að styrkleiki efnisins hafi verið 60% kókaín, að mestu á formi kókaínklóríðs. Í útreikningum sé gengið út frá nýjustu tölum um neyslustyrkleika kókaíns í Danmörku en hann hafi að meðaltali verið 22% á landsvísu árið 2011 en úr 136,81 g af dufti, sem innihaldi 60% kókaín, sé hægt að búa til 373 g af efni sem væri með 22% styrk.

Með hliðsjón af magni og styrkleika þeirra fíkniefna sem ákærði kom með til landsins, skýlausri játningu hans sem og dómaframkvæmd, þykir refsing ákærða hæfilega ákveðin fangelsi í sex mánuði. Af gögnum málsins verður ekki annað ráðið en að rannsókn hafi verið lokið í ágúst 2012 en þá var skýrsla síðast tekin af ákærða. Ákæra var hins vegar ekki gefin út fyrr en 16. september 2013. Engin viðhlítandi skýring hefur verið gefin á þessum drætti. Með vísan til þessa þykir rétt að skilorðsbinda helming refsingarinnar og skal hún niður falla að liðnum þremur árum, haldi ákærði almennt skilorð 57. gr. almennra hegningarlaga. Gæsluvarðhald, er ákærði sætti frá 16. janúar til 23. janúar 2012, skal dragast frá refsingunni að fullri dagatölu.

Ákærði skal sæta upptöku á ofangreindum efnum eins og í dómsorði segir.

Með vísan til 218. gr. laga nr. 88/2008 verður ákærði dæmdur til að greiða allan sakarkostnað, sem er samkvæmt yfirliti 82.150 krónur, og þóknun skipaðs verjanda síns, G-kvk-ef S-kvk-ef A-kvk-ef hrl., 172.565 krónur, bæði á rannsóknarstigi og fyrir dómi. Hefur þá verið tekið tillit til virðisaukaskatts.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, A-kk-nf Þ-kk-nf Þ-kk-nf, kt. 000000-0000, skal sæta fangelsi í sex mánuði en fresta skal fullnustu þriggja mánaða refsingarinnar og skal hún niður falla að liðnum þremur árum haldi ákærði almennt skilorð 57. gr. almennra hegningarlaga nr. 19/1940. Gæsluvarðhald, er ákærði sætti frá 16. janúar til 23. janúar 2012, skal koma til frádráttar refsingunni að fullri dagatölu.

Ákærði skal sæta upptöku á 136,81 g af kókaíni.

Ákærði greiði allan sakarkostnað, sem er samtals 254.715 krónur, þar með talda þóknun skipaðs verjanda síns, G-kvk-ef S-kvk-ef A-kvk-ef hrl., 172.565 krónur að meðtöldum virðisaukaskatti.

Á-kvk-nf G-kvk-nf.

Rétt endurrit staðfestir

Héraðsdómur Reykjaness 7.11. 2013.